《圭粹中与超然游旧超然数言其俊雅除夕见于西兴喜而赠之》
宋代·释德洪

蜀客快剧谈，风味出讥诮。众中闻巴音，必往就一笑。

道人西蜀来，风度又高妙。吾家长头郎，高蹈万物表。

平生少推可，说子不知了。吾初意魁梧，一见殊短小。

篝灯款夜语，每每犯吾料。貌和华林风，气爽霜天晓。

坐令岑寂中，绝尘追騕袅。君看显与讷，出蜀亦同调。

竟如众星月，声光泼云峤。子亦当加鞭，岁月一过鸟。

作者简介：年十四，父母双亡，依三峰靘禅师为童子。哲宗元祐四年（1089），试经於东京天王寺，冒惠洪名得度为僧。四年后南归，依真净禅师於庐山归宗寺，随真净迁洪州石门。二十九岁始，游方东吴、衡山、金陵等地，住金陵清凉寺。冒名剃度事发，入狱一年，勒令返俗。后至东京，入丞相张商英、枢密郭天信门下，再得度，赐名宝觉圆明禅师。徽宗政和元年（1111），张、郭贬黜，亦受牵连，发配朱崖军（今海南三亚）。三年，得释。四年，返筠州，馆於荷塘寺。后又被诬以张怀素党系南昌狱百馀日，遇赦，归湘上南台。高宗建炎二年卒，年五十八。